
LATVIJAS REPUBLIKA
DOBELES NOVADA PAŠVALDĪBA
Reģ. Nr. 90009115092
Brīvības iela 17, Dobele, Dobeles novads, LV-3701
Tālr. 63707269, 63700137, e-pasts: apic@dobele.lv


RĪKOJUMS
Dobelē

04.06.2026.									Nr.3.1/2026/63

Par metodisko rekomendāciju apstiprināšanu rīcībai bezpilota gaisa kuģu (dronu) radīta apdraudējuma gadījumā

Ņemot vērā pēdējā laika incidentus Latvijas un citu Baltijas valstu gaisa telpā, kas saistīti ar bezpilota gaisa kuģu (dronu) ielidošanu, nokrišanu vai sprādzieniem, kā arī nepieciešamību stiprināt Dobeles novada pašvaldības iestāžu sagatavotību iespējamam bezpilota gaisa kuģu (dronu) radītam apdraudējumam, pamatojoties uz Civilās aizsardzības un katastrofas pārvaldīšanas likuma 11. panta septīto daļu, kā arī Pašvaldību likuma 4. panta pirmās daļas 18. punktu, NOSAKU: 
1. Apstiprināt metodiskās rekomendācijas “Rīcības algoritms pašvaldības izglītības iestādēm bezpilota gaisa kuģu (dronu) radīta apdraudējuma gadījumā” (1. pielikums). 
2. Apstiprināt metodiskās rekomendācijas “Rīcības algoritms pašvaldības iestādēm un institūcijām (izņemot izglītības iestādes) bezpilota gaisa kuģu (dronu) radīta apdraudējuma gadījumā” (2. pielikums). 
3. Pašvaldības iestāžu vadītājiem, ievērojot šo metodisko rekomendāciju saturu un iestādes darbības specifiku, izstrādāt iestādes iekšējo rīcības kārtību bezpilota gaisa kuģu (dronu) radīta apdraudējuma gadījumam, pirms tās apstiprināšanas konsultējoties ar Pašvaldības policijas civilās aizsardzības speciālistu. 
4. Rīkojuma izpildes kopējo uzraudzību nodrošina izpilddirektors, pašvaldības iestādēs un institūcijās atbildīgi to vadītāji, saskaņā ar Civilās aizsardzības un katastrofu pārvaldīšanas likuma 11.panta piekto daļu. 
Pielikumi:
1. Rīcības algoritms pašvaldības izglītības iestādēm bezpilota gaisa kuģu (dronu) radīta apdraudējuma gadījumā. 
2. Rīcības algoritms pašvaldības iestādēm un institūcijām (izņemot izglītības iestādes) bezpilota gaisa kuģu (dronu) radīta apdraudējuma gadījumā. 


Domes priekšsēdētājs 								 Andrejs Spridzāns


Kučika, 27337820,
ingrida.kucika@dobele.lv





1. PIELIKUMS
APSTIPRINĀTS
ar Dobeles novada pašvaldības domes priekšsēdētāja
2026.gada 4.jūnija  rīkojumu Nr.3.1/2026/63

Rīcības algoritms pašvaldības izglītības iestādēm bezpilota gaisa kuģu (dronu) radīta apdraudējuma gadījumā

Šīs metodiskās rekomendācijas ir izstrādātas gadījumiem, kad tiek izplatīts oranžā līmeņa šūnu apraides brīdinājuma paziņojums par iespējamu apdraudējumu Latvijas gaisa telpā, kurā kompetentās institūcijas sniedz norādījumus par nepieciešamajiem aizsardzības pasākumiem (turpmāk — dronu apdraudējums). 

I. Sagatavošanās pasākumi
1. Izglītības iestāde:
1.1. izvērtē ēkā un teritorijā pieejamās drošās uzturēšanās vietas, ievērojot iespējas samazināt risku personu atrašanās vietai;
1.2. izstrādā izglītības iestādes iekšējo rīcības kārtību dronu apdraudējuma gadījumam, kurā paredz:
1.2.1. iestādes iekšējās brīdināšanas un informēšanas kārtību, nosakot izmantojamos saziņas veidus, ar kuriem pedagogi, tehniskais personāls, izglītojamie un viņu vecāki vai likumiskie pārstāvji tiek informēti par dronu apdraudējumu un nepieciešamajiem drošības pasākumiem;
1.2.2. drošās uzturēšanās vietas, pārvietošanās maršrutus un iespējamo pārvietošanās secību, ņemot vērā izglītojamo iespējamās atrašanās vietas, tostarp sporta zāli, stadionu, peldbaseinu, ēdnīcu un citas telpas vai teritorijas;
1.2.3. drošo uzturēšanās vietu izvērtēšanas kritērijus, paredzot, ka:
– priekšroka dodama telpām vai vietām ēkas dziļumā, izvairoties no uzturēšanās tiešā logu tuvumā; 
– iespēju robežās priekšroka dodama telpām bez logiem vai vietām, kuras no ārējās vides atdala norobežojošās konstrukcijas; 
– papildus drošības pasākumi (piemēram, logu aizsargplēves, marķējums, norādes) var tikt izmantoti riska mazināšanai; 
1.2.4. drošo uzturēšanās vietu apzīmēšanas kārtību, paredzot atpazīstamus marķējumus, virziena norādes vai citus orientēšanās līdzekļus (piemēram, uzrakstu “DROŠA VIETA” vai starptautiski noteikto civilās aizsardzības apzīmējumu, norādot konkrētajā vietā maksimāli pieļaujamo personu skaitu), izvietojot virziena norādes uz drošajām vietām;
1.2.5. atbildīgo personu vai pienākumu sadalījumu drošības pasākumu koordinēšanai un izglītojamo uzraudzības organizēšanai;
1.2.6. saziņas kārtību ar izglītojamo vecākiem vai likumiskajiem pārstāvjiem, nosakot atbildīgās personas un izmantojamos saziņas kanālus;
1.2.7. iespējamos alternatīvos pārvietošanās maršrutus, rīcību sakaru traucējumu, personāla nepieejamības vai citu būtisku traucējumu gadījumā;
1.2.8. atbalsta pasākumus personām ar funkcionāliem traucējumiem, kustību ierobežojumiem vai citām individuālām vajadzībām, nosakot palīdzības sniegšanas un drošas pārvietošanās organizēšanas kārtību. 
II. Rīcība, ja brīdinājums saņemts pirms mācību procesa sākuma
2. Ja mācību gada darbdienas naktī vai iepriekšējā vakarā tiek izplatīts brīdinājuma paziņojums par dronu apdraudējumu un līdz plkst. 06:00 nav saņemta informācija par apdraudējuma beigām, izglītības iestādes vadītājs, izvērtējot pieejamo informāciju un drošības situāciju, pieņem lēmumu par mācību procesa organizēšanu attiecīgajā dienā, tai skaitā:
2.1. mācību procesa īstenošanu attālināti;
2.2. mācību procesa daļēju vai pilnīgu neorganizēšanu klātienē;
2.3. mācību procesa atjaunošanu ar novēlotu sākumu. 
Izglītības iestāde par pieņemto lēmumu nekavējoties informē izglītojamos, vecākus vai likumiskos pārstāvjus, izmantojot oficiālos saziņas kanālus. 
3. Kritiskais personāls (iestādes kritiskais personāls ir darbinieki, kas nodrošina kritisko funkciju un pakalpojumu nepārtrauktību krīzes, militāra apdraudējuma vai mobilizācijas gadījumā) rīkojas atbilstoši izglītības iestādē noteiktajai rīcības kārtībai, nodrošinot būtisko funkciju nepārtrauktību un izglītojamo drošību. 
4. Izglītības iestādes darbinieki pēc oficiāla paziņojuma par dronu apdraudējuma beigām ierodas darbā iespējami īsā laikā, ievērojot drošības apsvērumus, satiksmes apstākļus un darba devēja sniegtos norādījumus. 
5. Ja brīdinājums par dronu apdraudējumu saņemts izglītojamo pārvadājuma laikā:
5.1. transportlīdzekļa vadītājs, izvērtējot drošības situāciju un ievērojot atbildīgo dienestu norādījumus, iespēju robežās nodrošina izglītojamo nogādāšanu izglītības iestādē vai citā drošā vietā, iepriekš informējot izglītības iestādi;
5.2. izglītības iestāde organizē izglītojamo uzņemšanu un uzraudzību drošā vietā;
5.3. vecāki vai likumiskie pārstāvji tiek informēti par izglītojamo atrašanās vietu un turpmāko rīcību.
6. Pēc oficiāla paziņojuma par dronu apdraudējuma beigām izglītības iestādes vadītājs izvērtē iespēju atjaunot mācību procesu attiecīgajā dienā, ņemot vērā drošības situāciju, mācību organizācijas iespējas un kompetento institūciju sniegtos norādījumus.
6.1. ja attiecīgajā dienā ir plānota centralizētā eksāmena norise, izglītības iestāde rīkojas atbilstoši Valsts izglītības attīstības aģentūras sadarbībā ar Izglītības un zinātnes ministriju sagatavotām vadlīnijām par rīcību neparedzētās situācijās lokālā un nacionālā līmenī “Rīcība iepriekš neparedzētās situācijās, kuru izraisīto apstākļu dēļ nav iespējams nodrošināt centralizēto eksāmenu norisi”.

III. Rīcība dronu apdraudējuma laikā izglītības iestādē
7. Ja paziņojums par dronu apdraudējumu tiek saņemts laikā, kad izglītības iestādē noris mācību process, izglītības iestāde rīkojas šādi:
Izglītības iestāde
7.1. nodrošina situācijas koordinēšanu un rīcību atbilstoši civilās aizsardzības, darba aizsardzības un drošības prasībām;
7.2. organizē:
7.2.1. informācijas nodošanu izglītības iestādes personālam, izglītojamajiem un citām iestādē klātesošajām personām;
7.2.2. klātesošo personu apzināšanu un nepieciešamības gadījumā informācijas nodošanu pašvaldības atbildīgajām amatpersonām par iestādē esošo izglītojamo un nodarbināto skaitu;
7.2.3. situācijas novērtēšanu, ievērojot kompetento institūciju norādījumus un personu drošības prioritāti;
7.2.4. dzeramā ūdens pieejamību drošā uzturēšanās vietā;
7.2.5. nepieciešamības gadījumā tualešu izmantošanu un citu īslaicīgu pārvietošanos nelielās grupās pilngadīgas personas pavadībā, izvērtējot drošības situāciju;
7.2.6. ilgstoša apdraudējuma gadījumā ēdināšanas nodrošināšanu vai alternatīvu pārtikas pieejamību, pēc iespējas organizējot tās piegādi drošās uzturēšanās vietās;
7.2.7. izglītojamo vecāku vai likumisko pārstāvju informēšanu par situāciju un pieņemto rīcību.
7.3. nodrošina, ka izplatāma tikai pārbaudīta un oficiāli pieejama informācija, nepieļaujot nepārbaudītas informācijas izplatīšanu;
7.4. ja izglītības iestādes teritorijā vai tiešā tuvumā konstatēta bezpilota gaisa kuģa (drona) nokrišana, sprādziens vai aizdomīgs objekts:
7.4.1. nekavējoties informē operatīvos dienestus, zvanot uz 112;
7.4.2. organizē izglītojamo un nodarbināto pārvietošanu uz citu drošu vietu, ja līdzšinējā uzturēšanās vieta vairs nav uzskatāma par drošu;
7.4.3. ierobežo piekļuvi attiecīgajai teritorijai;
7.4.4. nepieļauj personu tuvošanos objektam, tā pārvietošanu vai aizskaršanu;
7.4.5. sadarbojas ar kompetentajām institūcijām un dokumentē būtisko informāciju par situācijas norisi. 
Pedagogi un citi nodarbinātie
7.5. nekavējoties pārtrauc mācību procesu vai citas aktivitātes un organizē izglītojamo pārvietošanu uz drošu uzturēšanās vietu atbilstoši iestādē noteiktajai kārtībai;
7.6. prioritāri nodrošina izglītojamo drošību, pēc nepieciešamības atliekot personīgo mantu vai ierīču paņemšanu, ja tas var kavēt organizētu pārvietošanos;
7.7. organizē izglītojamo uzturēšanos drošā vietā, nodrošinot atrašanos pēc iespējas drošākā attālumā no logiem, stiklotām virsmām vai citām potenciāli bīstamām vietām;
7.8. nodrošina organizētu un mierīgu vidi, sekmējot izglītojamo nomierināšanu un iespēju uztvert atbildīgo personu norādījumus;
7.9. neatstāj izglītojamos bez uzraudzības, ciktāl tas objektīvi iespējams;
7.10. neveic patvaļīgu pārvietošanos vai evakuāciju bez kompetento personu norādījuma, izņemot gadījumus, kad tūlītējs risks prasa nekavējošu rīcību personu drošības interesēs.
Izglītojamie
7.11. ievēro pedagogu un citu atbildīgo personu norādījumus;
7.12. saglabā mieru un ievēro noteikto uzturēšanās kārtību;
7.13. nepamet telpu vai noteikto drošo uzturēšanās vietu bez pedagoga vai citas atbildīgās personas atļaujas.
IV. Rīcība pēc dronu apdraudējuma beigām
8. Pēc oficiāla paziņojuma par dronu apdraudējuma beigām izglītības iestāde:
8.1. atjauno mācību procesa īstenošanu, ciktāl tas ir droši un objektīvi iespējams;
8.2. turpina rīkoties atbilstoši kompetento institūciju un pašvaldības sniegtajiem norādījumiem;
8.3. nepieciešamības gadījumā organizē izglītojamo nodošanu vecākiem vai likumiskajiem pārstāvjiem;
8.4. pēc nepieciešamības nodrošina psiholoģiskā atbalsta pieejamību izglītojamajiem un personālam.
9. Izglītības iestādes vadītājs, izvērtējot aktuālo informāciju, drošības situāciju un iestādes darbības iespējas, pieņem lēmumu par turpmāko mācību procesa organizāciju attiecīgajā dienā.
10. Ja līdz izglītības iestādes darba laika beigām nav saņemts oficiāls paziņojums par dronu apdraudējuma beigām, izglītības iestāde nodrošina izglītojamo uzraudzību līdz apdraudējuma beigām vai līdz brīdim, kad izglītojamo pārņem vecāks vai likumiskais pārstāvis, rakstveidā apliecinot bērna saņemšanu. 

V. Pirmsskolas, internātu un dienesta viesnīcu darbības organizācija
11. Diennakts grupās un internātos (dienesta viesnīcās) nodarbināto maiņas organizēšana tiek pielāgota drošības situācijai, prioritāri nodrošinot bērnu un izglītojamo drošību un pakalpojuma nepārtrauktību.
12. Ja līdz izglītības iestādes darba sākumam saņemta informācija par dronu apdraudējuma beigām, iestādes vadītājs lemj par darba organizēšanu ierastajā vai pielāgotā režīmā.
13. Ja dronu apdraudējums turpinās, izglītības iestādes vadītājs var organizēt darbu dežūrrežīmā, izvērtējot pieejamos resursus un prioritāri nodrošinot bērnu uzraudzību situācijās, kad vecāki vai likumiskie pārstāvji pilda būtiskas sabiedriskās drošības, veselības aprūpes, glābšanas vai citas kritiskās funkcijas. 

VI. Profesionālās un interešu izglītības organizēšana
14. Pēc dronu apdraudējuma beigām lēmumu par profesionālās vai interešu izglītības procesa organizāciju pieņem iestādes vadītājs, izvērtējot drošības situāciju un organizatoriskās iespējas.
15. Ja dronu apdraudējums tiek konstatēts nodarbību laikā, iestāde nodrošina izglītojamo uzraudzību līdz apdraudējuma beigām vai līdz brīdim, kad nepilngadīgo pārņem vecāks vai likumiskais pārstāvis.

VII. Ieteikumi izglītojamo vecākiem vai likumiskajiem pārstāvjiem
16. Ievērot kompetento institūciju un izglītības iestādes sniegtos norādījumus.
17. Iepriekš pārrunāt ģimenē iespējamo rīcību ārkārtas situācijā.
18. Ārkārtas situācijā saglabāt mieru un nepieļaut panikas izplatīšanu.
19. Dronu apdraudējuma laikā atturēties no došanās uz izglītības iestādi bērna saņemšanai, izņemot gadījumus, kad to paredz kompetento institūciju vai izglītības iestādes norādījumi.
20. Sekot izglītības iestādes sniegtajai informācijai par situācijas attīstību un drošības pasākumiem.
21. Uzturēt saziņu ar izglītības iestādi tās noteiktajā kārtībā.
22. Uzturēties drošā vietā un sekot atbildīgo dienestu norādījumiem.
23. Izvērtēt nepieciešamību pārvietoties ārpus drošas uzturēšanās vietas.
24. Nodrošināt, ka bērnam ir zināma būtiskā kontaktinformācija.
25. Iepriekš vienoties ar bērnu par rīcību situācijās, kad saziņa īslaicīgi nav iespējama.
26. Izmantot uzticamus informācijas avotus un neizplatīt nepārbaudītu informāciju.
27. Atturēties no tādas informācijas publicēšanas, kas var apdraudēt personu drošību vai operatīvo dienestu darbu.
28. Savlaicīgi informēt izglītības iestādi par būtiskām izmaiņām kontaktinformācijā vai bērna nodošanas kārtībā.
29. Ievērot izglītības iestādes noteikto bērnu nodošanas kārtību pēc apdraudējuma.
30. Pēc krīzes situācijas pārrunāt ar bērnu notikušo un sniegt emocionālu atbalstu.
31. Nepieciešamības gadījumā izmantot psiholoģiskā atbalsta iespējas.
32. Periodiski pārskatīt ģimenes rīcības plānu ārkārtas situācijām.

VIII. Noslēguma jautājumi

Šīs metodiskās rekomendācijas tiek aktualizētas, mainoties drošības situācijai, normatīvajam regulējumam vai saņemot kompetento institūciju papildu norādījumus.




2.PIELIKUMS
APSTIPRINĀTS
ar Dobeles novada pašvaldības domes priekšsēdētāja
2026.gada 4.jūnija  rīkojumu Nr.3.1/2026/63

Rīcības algoritms pašvaldības iestādēm un institūcijām (izņemot izglītības iestādes) bezpilota gaisa kuģu (dronu) radīta apdraudējuma gadījumā

Šīs metodiskās rekomendācijas ir izstrādātas gadījumiem, kad tiek izplatīts oranžā līmeņa šūnu apraides brīdinājuma paziņojums par iespējamu apdraudējumu Latvijas gaisa telpā, kurā kompetentās institūcijas sniedz norādījumus par nepieciešamajiem aizsardzības pasākumiem (turpmāk — dronu apdraudējums).
 
I. Sagatavošanās pasākumi
1. Iestādes vadītājs:
1.1. izvērtē ēkā pieejamās drošās uzturēšanās vietas, ievērojot iespēju samazināt personu apdraudējuma risku;
1.2. izstrādā iestādes iekšējo rīcības kārtību dronu apdraudējuma gadījumam, kurā paredz:
1.2.1. iestādes iekšējās brīdināšanas un informēšanas kārtību, nosakot izmantojamos informēšanas veidus (piemēram, telefonisko saziņu, elektroniskos saziņas līdzekļus, iekšējo izziņošanu vai citus piemērotus risinājumus), ar kuriem darbinieki un apmeklētāji tiek informēti par dronu apdraudējumu un nepieciešamajiem drošības pasākumiem;
1.2.2. drošās uzturēšanās vietas, pārvietošanās maršrutus un iespējamo pārvietošanās secību, ņemot vērā darbinieku un apmeklētāju iespējamās atrašanās vietas iestādē;
1.2.3. drošo uzturēšanās vietu izvērtēšanas kritērijus, paredzot, ka:
· priekšroka dodama vietām ēkas dziļumā, izvairoties no uzturēšanās tiešā logu tuvumā; 
· iespēju robežās priekšroka dodama telpām bez logiem vai vietām, kuras no ārējās vides atdala norobežojošās konstrukcijas; 
· papildus drošības pasākumi (piemēram, marķējums, logu aizsargplēves vai virziena norādes) var tikt izmantoti riska mazināšanai; 
· personas izvietojas ne tuvāk par 3–5 m no logu ailēm.
1.2.4. drošo uzturēšanās vietu apzīmēšanas kārtību, paredzot atpazīstamus marķējumus, virziena norādes vai citus orientēšanās līdzekļus;
1.2.5. atbildīgo personu vai pienākumu sadalījumu drošības pasākumu koordinēšanai un rīcības kārtības īstenošanai;
1.2.6. iespējamos alternatīvos pārvietošanās maršrutus, rīcību sakaru traucējumu, personāla nepieejamības vai citu būtisku traucējumu gadījumā;
1.2.7. atbalsta pasākumus personām ar funkcionāliem traucējumiem, kustību ierobežojumiem vai citām individuālām vajadzībām, nosakot palīdzības sniegšanas un drošas pārvietošanās organizēšanas kārtību.


 
II. Rīcība, ja brīdinājums saņemts pirms darba laika sākuma
2. Ja darbdienas naktī vai iepriekšējā vakarā tiek saņemts brīdinājums par dronu apdraudējumu un līdz iestādes darba laika sākumam nav saņemta informācija par apdraudējuma beigām, iestādes vadītājs, izvērtējot pieejamo informāciju un drošības situāciju, pieņem lēmumu par iestādes darba organizāciju attiecīgajā dienā, tai skaitā:
· darba organizēšanu klātienē vai attālināti; 
· darba režīma pielāgošanu; 
· kritisko funkciju prioritāru nodrošināšanu; 
· apmeklētāju pieņemšanas ierobežošanu vai citu drošības pasākumu ieviešanu. 
3. Kritiskais personāls (iestādes kritiskais personāls ir darbinieki, kas nodrošina kritisko funkciju un pakalpojumu nepārtrauktību krīzes, militāra apdraudējuma vai mobilizācijas gadījumā) rīkojas atbilstoši iestādē noteiktajai rīcības kārtībai, nodrošinot būtisko funkciju nepārtrauktību un pakalpojumu pieejamību. 
4. Iestādes darbinieki pēc oficiāla paziņojuma par dronu apdraudējuma beigām ierodas darbā iespējami īsā laikā, ievērojot drošības apsvērumus, satiksmes apstākļus un darba devēja sniegtos norādījumus. 

III. Rīcība dronu apdraudējuma laikā
5. Ja paziņojums par dronu apdraudējumu tiek saņemts iestādes darba laikā, iestādes vadītājs vai atbildīgā persona:
5.1. koordinē iestādes rīcību un nodrošina darbību atbilstoši civilās aizsardzības, darba aizsardzības un drošības prasībām;
5.2. organizē:
5.2.1. informācijas nodošanu darbiniekiem un apmeklētājiem;
5.2.2. klātesošo personu apzināšanu un nepieciešamības gadījumā informācijas nodošanu pašvaldības atbildīgajām amatpersonām;
5.2.3. situācijas novērtēšanu, prioritāri ievērojot personu drošību un kompetento institūciju sniegtos norādījumus;
5.2.4. dzeramā ūdens pieejamību ilgstošas uzturēšanās gadījumā;
5.2.5. nepieciešamības gadījumā tualešu izmantošanu un citu īslaicīgu pārvietošanos nelielās grupās, izvērtējot drošības situāciju;
5.2.6. nodrošina, ka izplatāma tikai pārbaudīta un oficiāli pieejama informācija.
5.3. Ja iestādes teritorijā vai tiešā tuvumā konstatēta bezpilota gaisa kuģa (drona) nokrišana, sprādziens vai aizdomīgs objekts:
5.3.1. nekavējoties informē operatīvos dienestus, zvanot uz 112;
5.3.2. organizē nodarbināto un apmeklētāju pārvietošanu uz citu drošu vietu, ja līdzšinējā uzturēšanās vieta vairs nav uzskatāma par drošu;
5.3.3. ierobežo piekļuvi attiecīgajai teritorijai;
5.3.4. nepieļauj personu tuvošanos objektam, tā aizskaršanu vai pārvietošanu;
5.3.5. nepieciešamības gadījumā informē pašvaldības izpilddirektoru vai citu noteikto kontaktpersonu;
5.3.6. sadarbojas ar kompetentajām institūcijām un dokumentē būtisko informāciju par situācijas norisi. 

IV. Rīcība pēc dronu apdraudējuma beigām
6. Pēc oficiāla paziņojuma par dronu apdraudējuma beigām iestāde:
6.1. atjauno darba procesu, ciktāl tas ir droši un objektīvi iespējams;
6.2. turpina rīkoties atbilstoši kompetento institūciju un pašvaldības vadības sniegtajiem norādījumiem. 
7. Ja līdz iestādes darba laika beigām nav saņemts oficiāls paziņojums par dronu apdraudējuma beigām, iestādes vadītājs izvērtē turpmāko darba organizāciju, prioritāri ievērojot personu drošību, iestādes funkciju nepārtrauktību un kompetento institūciju sniegtos norādījumus. 

V. Noslēguma jautājumi
Šīs metodiskās rekomendācijas tiek aktualizētas, mainoties drošības situācijai, normatīvajam regulējumam vai saņemot kompetento institūciju papildu norādījumus.

